b'\n_START_ARTICLE_\nIowa\n_START_SECTION_\nGeografi\n_START_PARAGRAPH_\nOmr\xc3\xa5det best\xc3\xa5r i stor grad av sletter med sm\xc3\xa5 bakker ved delstatens vestre grense. Iowa ligger mellom elvene Mississippi og Missouri og er USAs rikeste landbruksstat._NEWLINE_Iowa er delt inn i 99 counties (fylker).\n_START_SECTION_\nBefolkning\n_START_PARAGRAPH_\nFolketallet p\xc3\xa5 3 046 355 gj\xc3\xb8r Iowa til USAs 30. mest folkerike stat. Den st\xc3\xb8rste byen er delstatshovedstaden Des Moines. En forholdsvis stor andel, 38,9\xc2\xa0%, bodde i 2000 i omr\xc3\xa5der som folketellingen betegner som bygdestr\xc3\xb8k (\xc2\xabrural\xc2\xbb), men folketallet i disse omr\xc3\xa5dene har v\xc3\xa6rt fallende. En del vekst i byene gj\xc3\xb8r at Iowa har hatt en laber befolkningsvekst.\n_START_SECTION_\nUrfolk\n_START_PARAGRAPH_\nDe f\xc3\xb8rste menneskene som reiste gjennom Iowa var nok fra den opprinnelige urfolk i Amerika ca. 9500 \xe2\x80\x93 11500 \xc3\xa5r siden ved slutten av istiden. Fra perioden 9500 7500 \xc3\xa5r siden er det arkeologiske tegn p\xc3\xa5 en liten sesongsbosetting i Iowa. I perioden 4500 \xe2\x80\x93 3000 \xc3\xa5r siden dukker det opp spor etter permanent bosetting og gravplasser._NEWLINE_F\xc3\xb8r 1673 hadde omr\xc3\xa5det lenge v\xc3\xa6rt hjem til urfolk fra mange ulike stammer \xe2\x80\x93 om lag 17 ulike stammer levde her i ulike perioder, bl.a. ioway (B\xc3\xa1xoje), sauk (ozaakiiwaki), fox (meskwaki) sioux (dakota).\n_START_SECTION_\nEuropeernes ankomst\n_START_PARAGRAPH_\nDe f\xc3\xb8rste europeerne til Iowa var franske Louis Joliet og Jacques Marquette som satte fot i Iowa etter \xc3\xa5 ha seilt nedover Mississippi-elven i 1673. De rapporterte om at Iowa var sv\xc3\xa6rt fruktbar og egnet til jordbruk. I 1829 beordret de f\xc3\xb8derale myndighetene indianerne i Illinois over til Iowa, og da de gjorde motstand oppstod Black Hawk krigen. Som straff for motstanden gjorde myndighetene krav p\xc3\xa5 en om lag 80 km bred stripe av \xc3\xb8stre Iowa, noe som ble kalt Black Hawk kj\xc3\xb8pet._NEWLINE_De f\xc3\xb8rste hvite bosetningene oppstod i 1833. Nykommerne opplevde at t\xc3\xb8mmer var en mangelvare ved de store slettene selv om det var noe skog i \xc3\xb8st og s\xc3\xb8r\xc3\xb8st, og gressbranner var en lumsk fare. Likevel var jorden i stand til \xc3\xa5 produsere mye._NEWLINE_Opprinnelig var Mississippi-elven den viktigste transport\xc3\xa5ren, men i 1867 n\xc3\xa5dde jernbanen Council Bluffs. Fem store jernbaner ble bygget over Iowa, noe som muliggjorde industribygging ogs\xc3\xa5 vekk fra elven._NEWLINE_Iowa ble offisielt en delstat 28. desember 1846, den 29. i rekken. Kort tid etter br\xc3\xb8t den amerikanske borgerkrigen ut. Ingen slag ble utkjempet i Iowa, men 13\xc2\xa0001 soldater fra Iowa omkom i tjeneste for unionsstyrkene. Folketallet fortsatte \xc3\xa5 vokse i \xc3\xa5rene etter krigen._NEWLINE_I tillegg til jordbruket ble kullproduksjon en viktig industri rundt 1900. Spesielt italienere og svarte innflyttere fra s\xc3\xb8rstatene ble ansatt i kullgruveindustrien._NEWLINE_Jordbrukssubsidier under f\xc3\xb8rste verdenskrig gjorde at jordbruket blomstret, men det ble fulgt av hardere tider ut p\xc3\xa5 1930-tallet. Variert industri tok til i Iowa i tiden etter andre verdenskrig.\n_START_SECTION_\nPolitikk\n_START_PARAGRAPH_\nIowa har to plasser i senatet og fire plasser i representantenes hus, og dermed seks valgmenn i presidentvalg. I f\xc3\xb8deral politikk er Iowa en vippestat som kan g\xc3\xa5 b\xc3\xa5de til Republikanerne og Demokratene. Iowa var en av bare tre stater som skiftet parti mellom presidentvalgene i 2000 (da staten gikk til demokratiske Al Gore) og 2004 (da staten gikk til republikanske George W. Bush). Republikanerne har begge senatorene, mens demokratene har tre av de fire kongressplassene._NEWLINE_Selv om Iowa ikke har mange stemmer i presidentvalget, er Iowa en stat som tiltrekker mye oppmerksomhet i nominasjonsprosessen, fordi det er den f\xc3\xb8rste staten til \xc3\xa5 velge delegater til partienes nominasjonsm\xc3\xb8ter. Disse valgene avholdes i form av lokale partim\xc3\xb8ter, s\xc3\xa5kalte caucuses, allerede i januar eller februar i valg\xc3\xa5ret._NEWLINE_I delstatspolitikken har Iowa et eget Senat med 50 medlemmer og Representantenes hus med 100 medlemmer. I Senatet har republikanerne fra 2019 flertall med 32-18, i Huset styrer de 54-46.'